**НАРЕДБА**

**за условията, реда и правилата за постигане на оперативна съвместимост на електронни системи за пътно таксуване**

**Глава първа**

**ОБЩИ РАЗПОРЕДБИ**

**Чл. 1.** С тази наредба се определят:

1. процедурите за оценяване на съответствието спрямо спецификациите и годността за ползване на съставните елементи на оперативната съвместимост;

2. условията и реда за извършване на оценяване на съответствието спрямо спецификациите и годността за ползване на съставните елементи на оперативната съвместимост;

3. необходимите документи за удостоверяване на съответствието с изискванията за постигане на оперативна съвместимост;

4. условията и реда за получаване на разрешение за оценяване на съответствието, както и допълнителните специфични критерии към лицата, които оценяват съответствието, и задълженията им по процедурите за оценяване на съответствието;

5. други изисквания, свързани с постигане на оперативната съвместимост.

**Глава втора**

**ИЗИСКВАНИЯ КЪМ СЪСТАВНИТЕ ЕЛЕМЕНТИ НА ОПЕРАТИВНАТА СЪВМЕСТИМОСТ**

**Чл. 2.** Електронните системи за пътно таксуване (ЕСПТ) и техните съставни елементи отговарят на следните изисквания:

1. eлектронните системи за пътно таксуване, които изискват монтирането или използването на бордова апаратура, за да извършват операции по електронно пътно таксуване, използват една или повече от технологиите по чл. 3, пар. 1 от Директива (ЕС) 2019/520 на Европейския парламент и на Съвета от 19 март 2019 година за оперативната съвместимост на електронни системи за пътно таксуване и за улесняване на трансграничния обмен на информация за неплащане на пътни такси в Съюза (Директива (ЕС) 2019/520) (OB, L 91/45 от 29 март 2019 г.);
2. eлектронните системи за пътно таксуване се реализират така, че да се гарантира правилното им функциониране;
3. технологията на ЕСПТ и нейните съставни елементи позволява на системата да функционира в случай на неизправност или повреда на компоненти, в ограничен режим;
4. техническите характеристики на оборудването на доставчиците на Европейската услуга за електронно пътно таксуване (ЕУЕПТ), Националните доставчици на услуги за пътно таксуване и лицето събиращо пътни такси за изминато разстояние са съвместими и са в съответствие с изискванията, описани в заявлението за област на ЕУЕПТ по чл. 10л, ал. 1 от Закона за пътищата (ЗП), и в общите условия към договорите за предоставяне на услуга за електронно събиране на пътни такси (общи условия) между Агенция „Пътна инфраструктура“ (АПИ) и Националните доставчици на услуга и доставчици на ЕУЕПТ;
5. организацията на изпълнението на мониторинга и поддръжката на ЕСПТ гарантира качествено и надеждно функциониране на системата и осигуряване на оперативна съвместимост;
6. доставчиците на ЕУЕПТ предвиждат мерки за сигурност за защита на данните, съхранявани, обработвани и обменяни между заинтересованите страни. Мерките включват гаранции за защита правата и интересите на заинтересованите страни, като ги предпазват от рискове или вреди, произтичащи от недостатъчна наличност, поверителност, цялост, удостоверяване, отхвърляне и неоторизиран достъп до потребителски данни, както и да са в съответствие с приложимото законодателство относно защитата на лицата по отношение на обработката на лични данни;
7. eлектронните системи за пътно таксуване съответстват на нормите за защита на данните на Европейския съюз, съответните национални законови, подзаконови или административни разпоредби.

**Чл. 3.** (1) Инфраструктурата на доставчика на ЕУЕПТ отговаря на следните изисквания:

 1. инфраструктурата на доставчика на ЕУЕПТ следва да бъде проектирана по начин, който гарантира, че точността на данните в декларацията за пътни такси съответства на изискванията на режима на таксуване, при спазване на изискването за справедливо и безпристрастно третиране на всички потребители на съответната ЕСПТ;

 2. бордовата апаратура предоставя възможност на лицето, събиращо пътни такси, да установява кой е отговорният доставчик на електронна услуга за събиране на пътни такси;

 3. бордовата апаратура трябва да отговаря на изискванията, установени в Директива (ЕС) 2019/520, Директива 2014/53/ЕС на Европейския парламент и на Съвета от 16 април 2014 година за хармонизирането на законодателствата на държавите членки във връзка с предоставянето на пазара на радиосъоръжения и за отмяна на Директива 1999/5/ЕО (OB, L 153/62 от 22 май 2014 г.), и Директива 2014/30/ЕС на Европейския парламент и на Съвета от 26 февруари 2014 г. за хармонизиране на законодателствата на държавите членки относно електромагнитна съвместимост (OB, L 96/79 от 29 март 2014 г.);

4. бордовата апаратура се монтира по безопасен и сигурен начин. Нейното инсталиране се извършва в съответствие с изискванията на производителя.

 (2) Лицето, събиращо пътни такси, и доставчиците на ЕУЕПТ изготвят план за действие при извънредни ситуации, за да предотвратят смущения в трафика, в случай че услугата за пътно таксуване е недостъпна.

 **Глава трета**

**ПРОЦЕДУРА ЗА ОЦЕНЯВАНЕ НА СЪОТВЕТСТВИЕТО СПРЯМО СПЕЦИФИКАЦИИТЕ И ГОДНОСТТА ЗА ПОЛЗВАНЕ НА СЪСТАВНИТЕ ЕЛЕМЕНТИ НА ОПЕРАТИВНАТА СЪВМЕСТИМОСТ**

**Чл. 4.** (1) Дейностите по оценяване на съответствието спрямо спецификациите и годността за ползване на съставните елементи на оперативната съвместимост на доставчика на ЕУЕПТ обхващат:

1. оценка на съответствие на техническото решение съгласно общите условия;

2. способността съответния доставчик на ЕУЕПТ да постигне и поддържа необходимата ефективност и качество при предоставяне на услугата.

(2) При оценяване на съответствието на съставните елементи на оперативна съвместимост се включват следните дейности:

1. оценка на документи за управление на процеса на проектиране и производство за съставен елемент, доказващи съответствието им с общите условия;

 2. оценка на правила и процедури за вътрешен контрол на проектирането и производството, извършван от производителя, гарантиращи качеството и функционалността на съставен елемент;

3. оценка на записи или други документи, доказващи действащи процедури за проверка на качеството на производството и проектирането на съставните елементи, извършени от квалифицирано лице за оценяване на качеството (одитор);

4. оценка на резултати от проверки на внедрените системи за качество, използвани при проектиране и производство на съставните елементи;

5. други дейности, свързани с оценяване на оперативната съвместимост на съставни елементи спрямо общите условия, по преценка на нотифицирания орган.

**Глава четвърта**

**УСЛОВИЯ И РЕД ЗА ИЗВЪРШВАНЕ НА ОЦЕНЯВАНЕ НА СЪОТВЕТСТВИЕТО СПРЯМО СПЕЦИФИКАЦИИТЕ И ГОДНОСТТА ЗА ПОЛЗВАНЕ НА СЪСТАВНИТЕ ЕЛЕМЕНТИ НА ОПЕРАТИВНАТА СЪВМЕСТИМОСТ**

**Чл. 5. (1)** Оценяването за съответствие на оперативна съвместимост на съставните елементи на оперативната съвместимост на доставчиците на ЕУЕПТ с Електронната система за събиране на пътни такси по чл. 10, ал. 1 от ЗП се извършва в следната последователност:

1. оценка на съответствието (етап 1) – оценяват се предоставените документи от доставчика на ЕУЕПТ във връзка с готовността му за предлагане на услуги за пътно таксуване. Нотифицираният орган оценява спазени ли са изискванията, определени в наредбата по чл. 10, ал. 7 от ЗП и общите условия. За приключване на етапа се издава удостоверение за доказване на оперативна съвместимост на оценяваните съставни елементи, издадено от нотифицирания орган, което е условие за преминаване към етап 2;
2. оценка на интеграционни тестове „от край до край“ (етап 2) – оценява се правилната реализация на интерфейса в системата на доставчика на ЕУЕПТ, в съответствие със спецификацията представена от АПИ, съгласно ISO 12855:2016 (Електронно събиране на такси. Обмен на информация при предоставянето на услуга и вземането на такса). За приключване на този етап се издава удостоверение за доказване на оперативна съвместимост на оценяваните съставни елементи, издадено от нотифицирания орган, което е условие за преминаване към етап 3;
3. оценка на приложни тестове за доказване на оперативна съвместимост „от край до край“ (етап 3) – оценява се готовността на съставните елементи на оперативната съвместимост на доставчика, като се използва автопарк на превозни средства, оборудвани с бордови устройства и GPS бордови устройства за установяване преминаването по платените пътни участъци (тол сегменти), подлежащи на таксуване от ползвателите на платената пътна мрежа. Приложните тестове за доказване на оперативна съвместимост „от край до край“ се извършват чрез предварително дефинирани маршрути, използващи пътната инфраструктура, подлежаща на таксуване за определено време на работа. Обхватът на приложните тестове за доказване на оперативна съвместимост „от край до край“ отразяват редовната експлоатация на съставните елементи на оперативната съвместимост на доставчика в рамките на Електронната система за събиране на пътни такси. За приключване на този етап се издава удостоверение от нотифицирания орган. След издаването на удостоверение за приключване на етап 3, нотифицираният орган издава сертификат за пълна оперативна съвместимост между съставните елементи на оперативната съвместимост на доставчика и Електронната система за събиране на пътни такси по чл. 10, ал. 1 от ЗП.
4. С цел гарантиране на прозрачност на процедурата, към всяко удостоверение, нотифицираният орган издава и приложение, в което се описва процеса на оценяване, получените документи и аргументирани изводи за оценка.

**Чл. 6.** Лицето, което кандидатства за получаване на сертификат за оперативна съвместимост, подава заявление за оценка към нотифицирания орган, което съдържа:

1. данни за кандидата;
2. техническо описание на предлаганите за сертифициране съставни елементи, включващо принципна схема, описание на компонентите (хардуер и софтуер), формат на данните, касаещи обмена на информация с АПИ, методите на защита на данните и методите за гарантиране на неотменимост (защита от манипулиране);
3. проект на съставните елементи;
4. доказателства за съответствие с общите условия или план за провеждане на етапите по чл. 5, ал. 1, на базата на която да се предоставят необходимите документи за сертификация;
5. доказателства за внедрена процедура за управление на качеството на проектиране и производство;
6. доказателства за наличие на персонал с необходимата квалификация за производство и поддържане на системата;
7. сертификати от проведени одити на системата за качество за съответния период на производство на съставните елементи на оперативната съвместимост.

**Глава пета**

**УСЛОВИЯ И РЕД ЗА ПОЛУЧАВАНЕ НА РАЗРЕШЕНИЕ ЗА ОЦЕНЯВАНЕ НА СЪОТВЕТСТВИЕТО**

**Раздел І**

**Условия и ред за получаване на разрешение за оценяване на съответствието**

**Чл. 7.** (1)Нотифициран орган е лице, на което е издадено разрешение по чл.10м, ал.1 от ЗП за дейностите по оценяване на съответствието спрямо спецификациите и годността за ползване на съставните елементи на оперативната съвместимост, при спазване на изискванията на закона и на наредбата.

1. Нотифицираният орган провежда процедурата за оценяване на съответствието по отношение на спецификациите и годността за ползване на съставните елементи на оперативната съвместимост и носи отговорност за издадените от него сертификати.

**Чл. 8**. Нотифицираният орган спазва изискванията и процедурите, предвидени в тази наредба и други нормативни актове, които въвеждат стандарти и технически изисквания към съставните елементи на оперативната съвместимост.

**Чл. 9. (1)** Нотифицираният орган извършва оценяване на съответствието съгласно процедурите за оценяване на съответствието, определени в [приложение III на Регламент за изпълнение (ЕС) 2020/204](https://web.apis.bg/e.php?i=677896&b=1#p11249919) на Комисията от 28 ноември 2019 г. относно подробните задължения на доставчиците на Европейската услуга за електронно пътно таксуване, минималното съдържание на заявлението за област на Европейската услуга за електронно пътно таксуване, електронните интерфейси, изискванията за съставните елементи на оперативната съвместимост и за отмяна на Решение 2009/750/ЕО (ОВ, L 43/49 от 17 февруари 2020 г.), заявлението за област на Европейската услуга за електронно пътно таксуване, общите условия и носи отговорност за всички действия и издадени документи при оценяването и проверката на оперативната съвместимост на съставните елементи.

(2) Нотифицираният орган не може да делегира дейността по оценяване на оперативната съвместимост на съставните елементи на други лица.

(3) Нотифицираният орган съхранява документите, свързани с оценяването на съставните елементи, в срок до 5 години след прекратяване на експлоатацията им.

(4) Когато нотифицираният орган при извършване на проверка констатира, че достигането на предвидените показатели и съществени изисквания от оценяваните съставни елементи не съответстват на изискванията на АПИ, уведомява писмено агенцията и лицето по чл. 6 в срок до един работен ден, като посочва основанията и съответните части от техническите спецификации за оперативна съвместимост.

(5) Нотифицираният орган отнема незабавно издадения сертификат, в случай на нарушение на обхвата на сертифициране на съставните елементи на оперативната съвместимост.

(6) Отнемането на сертификата по ал. 5 се извършва с мотивирано решение, в което се посочват причините за отнемането и документите, на чието основание е отнет сертификата. Решението се публикува на български и английски език на електронната страница на нотифицирания орган.

(7) Нотифицираният орган уведомява писмено АПИ и лицето, чийто сертификат е отменен в срок до един работен ден, като им изпраща решението по ал. 6.

(8) Всяко решение, взето от нотифицирания орган по отношение на оценяване на съответствието или годността за употреба на съставните елементи на оперативната съвместимост, съдържа мотиви, на които то се основава, средствата за съдебна защита и сроковете за прилагането й.

(9) В случаите по чл. 10л, ал. 7 от ЗП, нотифицираният орган уведомява АПИ в срок до три работни дни, която изисква от производителя или от негов упълномощен представител да приведе съставните елементи на оперативната съвместимост в съответствие спрямо спецификациите и/или годността за ползване и да информира Европейската комисия и останалите държави членки.

**Чл. 10.** (1) Лицето, което кандидатства за получаване на разрешение за оценяване на съответствието за оперативна съвместимост на съставни елементи, подава писмено заявление до АПИ, в което се посочват дейностите, за които се иска разрешение. Заявлението съдържа наименование, седалище и адрес на управление на заявителя и единен идентификационен код.

(2) Към заявлението се прилагат:

1. списък на персонала, копия от трудови и граждански договори на персонала, професионална автобиография на служителите и справки за:

а) професионалния опит и техническата компетентност на служителите за извършване на оценяване на съответствието във връзка с посочените в заявлението модули за оценяване, съставни елементи;

б) документи за завършено образование на служителите;

в) документи за придобита квалификация на служителите;

2. справка в табличен вид за оценяваните съставни елементи, характеристиките им, процедурите за проверка и оценка, както и лабораториите, в които ще бъдат изпитвани, когато това се изисква от процедурата за оценка на съответствието и за проверка;

3. справка за техническите средства на собствените лаборатории и/или на лабораториите с които са сключени договори, информация за процедурите, които могат да бъдат извършвани в тях, и документи, че техническите средства и лабораториите са на разположение на кандидата (договори за продажба, нотариални актове, договори за наем, лизинг и др.);

4. документ за акредитация;

5. сключени застрахователни договори на лицето за вредите, които могат да настъпят вследствие дейностите по оценяване на съответствието;

6. методики и правила за оценка на съответствието,

7. наръчник по качество съгласно изискванията на БДС EN ISО/IЕС 17065 (Оценяване на съответствието. Изисквания към органите за сертификация на продукти, процеси и услуги (ISO/IEC 17065:2012) и/или БДС EN ISO/IEC 17021 (Оценяване на съответствието. Изисквания към органите, извършващи одит и сертификация на системи за управление. Част 1: Изисквания (ISO/IEC 17021-1:2015), и/или БДС EN ISО/IЕС 17020 (Оценяване на съответствието. Изисквания за дейността на различни видове органи, извършващи контрол (ISO/IEC 17020:2012), и/или БДС EN ISО/IЕС 17025 (Общи изисквания за компетентността на лаборатории за изпитване и калибриране (ISO/IEC 17025:2017) и изискуемите процедури на системата по качеството;

8. копие от документи на вътрешния одитор, който ще извършва оценяване на внедрената система по качеството, удостоверяващи завършено образование, обучение за одитори, професионален и одиторски опит, съгласно изискванията на БДС EN ISO 19011 (Указания за извършване на одит на системи за управление (ISO 19011:2018);

9. декларация, че разполага със стандартите, изискуеми за оценка на оперативна съвместимост, и с общите условия, приети от Управителния съвет на АПИ, които са необходими за извършване на дейностите по оценяване на съответствие и проверка съгласно заявлението, и списък на приложимите стандарти и национални технически изисквания;

10. документирани процедури за оценяване на съответствието на съставните елементи за оперативна съвместимост, за които се кандидатства.

(3) Всички документи, свързани с процедурата по оценка на съответствие се подават на български език в оригинал или заверено копие и се подписват от заявителя на хартиен носител или чрез електронен подпис.

**Чл. 11.** **(1)**  Нотифицираният орган:

1. се акредитира в качеството на Орган по сертификация на системи за управление, в съответствие с изисквания и процедурите на Изпълнителна агенция „Българска служба за акредитация“. Органът се акредитира в съответствие с Регламент (ЕО) № 765/2008 на Европейския парламент и на Съвета от 9 юли 2008 г. за изискванията за акредитация и за отмяна на Регламент (ЕИО) № 339/93 (ОВ L 218, от 13 август 2008 г.);

2. кандидатства за сертификация пред Изпълнителна агенция „Българска служба за акредитация“ и предоставя сертификата на АПИ;

3. притежава правосубектност съгласно българското законодателство;

4. е независима трета страна, отделна от организацията или продукта, които оценява;

5. доказва способността си да изпълнява всички задачи за оценка на съответствието, възложени му съгласно Директива (ЕС) 2019/520 и съответните актове за изпълнение;

6. по всяко време и за всяка процедура за оценка на съответствието и продуктова категория, за която е определен, трябва да притежава:

а) ясни и документирани процедури, очертаващи как се извършват оценките за съответствие, като се гарантира прозрачност и възпроизводимост;

б) да има дефинирани политики и процедури, които да разграничават задачите на нотифицирания орган от другите дейности;

в) да установи процедури, които отчитат организационната структура, сложността на технологията на продукта и естеството на производствения процес;

г) да е в състояние да изпълнява технически и административни задачи, свързани с дейностите по оценка на съответствието и да има достъп до цялото основно оборудване и съоръжения, необходими за доказване на оперативна съвместимост;

7. да гарантира безпристрастност при оценяване на съответствието, на неговото ръководство и на персонала, който извършва оценяването. Възнаграждението на висшето ръководство и на персонала, който извършва оценяването, не може да зависи от броя на извършените оценявания или от резултатите от тях;

8. да има валидна застраховка за покриване на отговорността му;

9. да декларира, че разполага със стандартите, изискуеми от съответните технически спецификации за оперативна съвместимост, за които кандидатства и са посочени в заявлението;

10. да има разработени писмени процедури за оценяване на съответствието на съставните елементи, които се предоставят на лицето, кандидатстващо за оценка преди подписване на договора с него и представляват неразделна част от договора;

11. участва в процеса по доказване на оперативна съвместимост, като същото се гарантира със сключен договор между него и доставчика на ЕУЕПТ;

12. участва в процеса и тестовете по доказване на оперативна съвместимост от етап 1 до етап 3;

13. издава удостоверение за преминаване на всеки етап от процедурата по доказване на оперативна съвместимост;

14. издава сертификат за оперативна съвместимост на оценяваните съставни елементи след приключване на етап 1, 2 и 3 по чл. 5, ал. 1.

(2) Нотифицираният орган, неговото ръководство и персоналът, който отговаря за изпълнението на задачите по оценяване на съответствието:

1. не могат да участват в проектирането, производството, конструирането, собствеността, доставката, предлагането на пазара, монтирането, използването или поддръжката на тези продукти, нито да представляват страните, ангажирани в тези дейности;

2. не могат да участват в никаква дейност, която може да е в противоречие с тяхната независима преценка или почтено поведение по отношение на дейностите по оценяване на съответствието, за които са нотифицирани;

3. да извършват своята дейност по оценяване с най-голяма професионална почтеност и да притежават необходимия технически опит в съответните области, да бъдат безпристрастни и да не се влияят от външен натиск, който би могъл да повлияе на тяхната преценка или на резултатите от оценката, особено по отношение на лица или групи, които са заинтересовани от резултатите от дейностите по оценка.

**Чл. 12.** (1) Персоналът на нотифицирания орган, назначен да изпълнява задачи по оценка на съответствието, трябва да притежава следните квалификации:

1. техническо и професионално обучение, обхващащо всички дейности по оценяване на съответствието, във връзка с които е нотифициран органът за оценяване на съответствието;

2. познания за изискванията за оценяването, което извършва;

3. познания и разбиране на съществените изисквания, на приложимите стандарти и на съответните разпоредби на законодателството на ЕС за хармонизация, както и на стандартите за изпълнението му:

а) БДС EN ISO 12855:2022 Електронно събиране на такси. Обмен на информация при предоставяне на услуги и тол таксуване;

б) БДС EN ISO 17575-1:2016 Електронно събиране на такси. Определяне на приложен интерфейс за автономни системи. Част 1: Таксуване (ISO 17575-1:2016);

в) БДС EN ISO 17573-1:2020 Електронно събиране на такси. Архитектура на системата за таксуване, свързано с превозното средство. Част 1: Референтен модел (ISO 17573-1:2019);

г) Директива (ЕС) 2019/520;

д) Директива (ЕС) 2022/362 на Европейския парламент и на Съвета за за изменение на директиви 1999/62/ЕО, 1999/37/ЕО и (ЕС) 2019/520 относно таксуването на превозни средства за използване на определени инфраструктури (OB, L 69/1 от 4 март 2022 г.);

е) Делегиран регламент (ЕС) 2020/203 на Комисията от 28 ноември 2019 година за класифицирането на превозните средства, задълженията на ползвателите на европейската услуга за електронно пътно таксуване, изискванията за съставните елементи на оперативната съвместимост и минималните критерии за допустимост на нотифицираните органи (ОВ, L 43/41 от 17 февруари 2020 г.);

ж) Регламент за изпълнение (ЕС) 2020/204 на Комисията от 28 ноември 2019 година относно подробните задължения на доставчиците на Европейската услуга за електронно пътно таксуване, минималното съдържание на заявлението за област на Европейската услуга за електронно пътно таксуване, електронните интерфейси, изискванията за съставните елементи на оперативната съвместимост и за отмяна на Решение 2009/750/ЕО (ОВ, L 43/49 от 17 февруари 2020 г.);

4. технически познания, свързани с оценка на оперативната съвместимост на съставни елементи;

5. способност да изготвя сертификати, записи и доклади, доказващи, че оценките са били извършени;

6. степен на образование магистър и по-висока в областта на Техническите науки направление 5.3. Комуникационна и компютърна техника или Природни науки, математика и информатика – направление 4.6. Информатика и компютърни науки;

7. съответен опит за изпълнение на задачи по оценка на съответствието.

(2) Персоналът на нотифицирания орган спазва изискванията за професионална тайна по отношение на информацията, получена при изпълнение на служебните му задължения.

(3) Нотифицираният орган има най-малко един одитор с опит в областта на автомобилната промишленост, който да отговаря на изискванията на БДС EN ISO 19011 и да извършва контрол и оценка на производствения контрол, когато това се изисква от процедурата за оценяване на съответствието за оперативна съвместимост или за проверка по процедурата.

(4) Нотифицираният орган декларира, че персоналът спазва изискването за професионална тайна по отношение на всичко, което му стане известно в процеса на изпълнение на задълженията му;

**Раздел ІІ**

**Задължения на нотифицирания орган по процедурите за оценяване на съответствието**

**Чл. 13.** Нотифицираният орган:

1. при оценката на съответствие със спецификациите на съставните елементи, взема предвид ЕО декларацията за съответствие на лицето кандидатстващо за сертифициране, както и изискванията, посочени в заявлението за област на ЕУЕПТ;

2. организира сътрудничеството с лицето, събиращо пътна такса;

3. проверява техническата документация и програмата за валидиране при експлоатационни условия;

4. одобрява процедурата за контрол на експлоатационното поведение и провежда конкретни проверки;

5. оценява експлоатационната оперативна съвместимост със системите и операционните процеси на лицето, събиращо пътна такса;

6. при успешно представяне на съставните елементи на оперативната съвместимост, издава сертификат за оперативна съвместимост и уведомява АПИ в срок до един работен ден за издадения сертификат.

**Глава шеста**

**ОТЧЕТНОСТ И КОНТРОЛ НА НОТИФИЦИРАНИЯ ОРГАН**

**Чл. 14.** Kонтролните функции по регистрацията и проследяване на дейността на нотифицирания орган се изпълняват от АПИ.

**Чл. 15.** (1) Нотифицираният орган представя ежегодно, до 15 декември, информация на АПИ за извършените и приключили процедури за оценяване и за проверка.

(2) Нотифицираният орган представя ежегодно, до края на февруари, в АПИ годишен отчет за предходната година за дейността по процедурите за оценяване и за проверка, използваните ресурси, в това число техническите средства и персонал.

(3) Нотифицираният орган уведомява АПИ за настъпването на промени в първоначално заявените обстоятелства, в 7-дневен срок от настъпването на събитието.

(4) Нотифицираният орган публикува на електронната си страница информация за всяка проведена процедура по оценяване на съответствието.

(5) Нотифицираният орган информира незабавно АПИ за всички издадени или отказани сертификати.

**Чл. 16.** (1) Контролът върху дейностите на нотифицирания орган за спазването на изискванията на ЗП и на наредбата се осъществява от АПИ чрез проверка.

(2) Проверката се извършва от комисия, назначена със заповед на председателя Управителния съвет на АПИ.

(3) Проверката се извършва на място. Тя може да е ежегодна, планирана или извънредна - при получаване на информация, сигнал или жалба, свързани с дейността на нотифицирания орган.

**Чл. 17.**  (1) Проверката по чл. 16, ал. 1 обхваща:

1. състоянието на техническите средства за извършване на процедурите за оценяване на съответствието и за проверка;

2. актуалността на прилаганите национални технически правила за оперативна съвместимост, обявени от АПИ;

3. функционирането на системата за управление на качеството;

4. постъпилите жалби, възражения и рекламации и начините за тяхното решаване;

5. други документи, имащи отношение към дейността по оценяване на съответствието.

(2) За резултата от проверката се съставя доклад от комисията, в който се отразяват осъществените дейности, предоставените и разгледаните материали и документи, както и установените несъответствия.

(3) Докладът се подписва от членовете на комисията. За резултата от проверката се уведомява проверяваното лице в 7-дневен срок.

(4) Когато при проверката са установени несъответствия, АПИ дава на нотифицирания орган предписание за отстраняването им със срок не по-дълъг от 2 месеца, считано от уведомяването.

(5) Когато в срока по ал. 4 нотифицираният орган не отстрани несъответствията, АПИ отнема разрешението по чл.10м, ал.1 от ЗП.

(6) В случай на отмяна на разрешението или когато органът е прекратил дейността си, досиетата на този орган се обработват от друг нотифициран орган, избран от заявителя, за което се уведомява АПИ. Когато не е избран друг нотифициран орган, досиетата се предават в АПИ.

**Допълнителни разпоредби**

**§1.** Наредбата се прилага за доставчици на услуги за електронно пътно таксуване, които са подали заявление за получаване на разрешение за оценяване на съответствието, след влизането ѝ в сила.

**§ 2.** Действащите системи на доставчици на ЕУЕПТ към датата на влизане в сила на наредбата, не подлежат на сертифициране по смисъла на тази наредба.

**§3.** Наредбата въвежда изискванията на Директива (ЕС) 2019/520 на Европейския парламент и на Съвета за оперативната съвместимост на електронни системи за пътно таксуване и за улесняване на трансграничния обмен на информация за неплащане на пътни такси в Съюза (OB, L 91/45 от 29 март 2019 г.).

**Заключителнa разпоредбa**

**§ 4.** Наредбата се приема на основание чл. 10м, ал. 17 от Закона за пътищата.